Document ID: 32003R0006

Komisjoni määrus (EÜ) nr 6/2003,
30. detsember 2002,
kaupade autovedu käsitleva statistika avaldamise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 25. mai 1998. aasta määrust (EÜ) nr 1172/98 kaupade autovedu käsitlevate statistiliste aruannete kohta, [1] eriti selle artikleid 6 ja 9,
ning arvestades järgmist:
(1) Määruses (EÜ) nr 1172/98 nimetatud, kaupade autovedu käsitlevaid statistilisi andmeid on vaja kasutada võimalikult ulatuslikult, samas arvesse võttes üksikute andmekirjete konfidentsiaalsust.
(2) On vaja tagada avaldatava teabe asjakohane kvaliteet ja olemasolevate statistiliste ridade korrashoid.
(3) Teatavad andmed on vaja liikmesriikidele kättesaadavaks teha, et täiendada autoveoalase statistika katvust riigi tasandil.
(4) Käesoleva määrusega ettenähtud meetmed on kooskõlas statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Liikmesriigid edastavad komisjonile (Eurostatile) määruse (EÜ) nr 1172/98 kohaselt üksikud andmekirjed statistiliste tabelite koostamiseks, mis sisaldavad alusandmete liitmise teel saadud üldväärtusi. Komisjon (Eurostat) avaldab saadud statistilised tabelid artiklitega 2 ja 3 ettenähtud korras.
Artikkel 2
Lisas loetletud statistilisi tabeleid on lubatud avaldada.
Artikkel 3
1. Tabelid avaldatakse muudele kasutajatele kui liikmesriikide ametiasutustele tingimusel, et iga lahtri väärtuste aluseks on vähemalt kümme sõidukikirjet olenevalt tabeli muutujast. Kui lahtri aluseks on vähem kui kümme sõidukikirjet, lisatakse see teistele lahtritele või asendatakse sobiva märkega. Seda reeglit ei kohaldata lisa punktis A nimetatud tabelite suhtes.
2. Tabelid, mis sisaldavad vähem kui kümnel sõidukikirjel põhinevaid üldväärtusi, võib avaldada ühenduse transpordialase statistika eest vastutavatele ametiasutustele liikmesriikides tingimusel, et riigi ametiasutused kohaldavad lõikes 1 sätestatud tingimust kõigi muude tabelite suhtes, mis kasutajatele avaldatakse.
Artikkel 4
Käesolev määrus jõustub kahekümnendal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. detsember 2002

Labels: 12
8
15
19